|  |  |
| --- | --- |
| ujmegye | Hajdú-Bihar Vármegye ÖnkormányzataKözgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **12.** |

|  |  |
| --- | --- |
| **Előterjesztő:** | Pajna Zoltán, a Közgyűlés elnöke |
| **Tárgy:** | A HBMFÜ Hajdú-Bihar Vármegyei Fejlesztési Ügynökség Nonprofit Kft. ügyvezetőjének beszámolója a társaság 2020-2024. évi szakmai tevékenységéről, valamint döntés a társaság ügyvezetőjének megválasztásáról |
| **Készítették:** | Korbeák György, ügyvezetőKraszitsné dr. Czár Eszter |
| **Melléklet:** | Előterjesztés melléklete:* Beszámoló a HBMFÜ Hajdú-Bihar Vármegyei Fejlesztési Ügynökség Nonprofit Kft. 2020-2024. közötti időszak szakmai munkájáról
 |
| **Véleményező bizottságok:** | Fejlesztési, Tervezési és Stratégiai BizottságPénzügyi Bizottság |

**Tisztelt Közgyűlés!**

**I. Beszámoló a társaság 2020-2024. évi szakmai tevékenységéről**

A HBMFÜ Hajdú-Bihar Vármegyei Fejlesztési Ügynökség Nonprofit Kft. (továbbiakban: Társaság) 2020 és 2024 közti időszakban az előző években megkezdett munka folytatásaként a vármegye települési önkormányzatai felkérése alapján koordinálta a települések fejlesztési tevékenységét. A Társaság az előző ciklusban megkezdett tevékenység-bővítés és megváltozott elképzelések mentén haladva jelölte ki céljait, mely szerint minden olyan, a vármegyét és a térséget érintő projektet és kezdeményezést kiemelten fontosnak tartott, ami a lakosságot, az önkormányzatokat, a vállalkozásokat, a civil és egyéb szakmai szervezeteket segíti, fejlődésüket szolgálja.

A Társaság kiterjedt szakmai tevékenységet folytatott a pályázatírás, projektmenedzsment és a területfejlesztési stratégiai tervezés területén is. A bemutatott időszak sajátossága, hogy a 2014-2020-as fejlesztési ciklusról átível a 2021-2027-es időszakra is, így az előző ciklus megvalósuló projektjeinek szakmai támogatása mellett párhuzamosan kellett ellátni a következő fejlesztési ciklus projektjeinek előkészítését, tervezését is. Ennek megfelelően a 2020 és 2024 évek első szakaszaiban a pályázatírási tevékenység volt a meghatározó, majd később a projektmenedzsmenti profil erősödött. Ennek megfelelően a 2016-os év óta a megírt pályázatok száma elérte az 1.200 darabot, a menedzselt pályázatok száma pedig 2023-ra 470 közelébe emelkedett.

A 2020-as évtől a stratégiai tervezési tevékenység is egyre nagyobb hangsúlyt kapott, melynek keretében 2020-ban a vármegye 81 települése számára készültek el az ún. jövőkép alkotó dokumentumok, majd 2023 és 2024 években a Társaság munkatársai több település Integrált Települési Vízgazdálkodási Tervét készítették el. Az Integrált Településfejlesztési Stratégiák felülvizsgálata és módosítása, továbbá a rezilienciavizsgálatok elkészítése is hangsúlyos feladatként jelentkezett, melynek keretében több mint 100 rezilienciavizsgálatot készítettek el.

A kiterjedt szakmai tevékenységre tekintettel összességében elmondható, hogy a Társaság árbevétele is évről-évre számottevően növekedett:

*Forrás: A**HBMFÜ Nonprofit Kft. beszámolói és üzleti terve*

A Társaság a 2024-es évben még tovább bővítette szolgáltatási kínálatát. Az előző években a „Megyei identitás erősítése” projektben sor került táboroztatás szervezésére, a nyilvánosság biztosítása tevékenység keretében sajtónyilvános projektzáró rendezvényeket bonyolított le, azonban a 2024-es évben Hajdú-Bihar vármegye településein a lakosság széles köre számára elérhető és látogatható közösségépítő rendezvényeket is megvalósított az Ügynökség.

A Társaság a Debreceni Egyetem Természettudományi és Technológiai Karának kihelyezett tanszékeként továbbra is működik Területi- Tervezési és Fejlesztéspolitikai kihelyezett tanszék néven, melynek keretében a korábban megkezdett duális képzési program keretében a gyakornokok fogadása folyamatos.

Az elmúlt években az Ügynökségnek a projektötletek gyűjtése, pályázatírás, projektmenedzsment és tervezési feladatok mellett a fő célja az volt, hogy minél több forrás érkezzen Hajdú-Bihar vármegyébe és a térségbe. Így tudnak jövőképet alkotni közösen a települési önkormányzatokkal, gazdasági és társadalmi szervezetekkel azzal a céllal, hogy együtt tegyenek a vármegye gazdasági erejének növeléséért és identitástudatának megerősítéséért. Ennek fényében az önkormányzatokért végzett felelősségteljes munka elismeréseként 2024. szeptember 30-án Dr. Navracsics Tibor közigazgatási és területfejlesztési miniszter Helyi Önkormányzatokért Díjat adományozott a Társaság részére.

A Társaság 2020-2024. évi szakmai tevékenységével kapcsolatos részletes tájékoztatás az Ügynökség ügyvezetője által készített beszámolóban olvasható, mely az előterjesztés mellékletét képezi.

Fentiekre tekintettel, kérem a közgyűlést az I. határozati javaslat elfogadására.

**II. A társaság ügyvezetőjének megválasztása**

Hajdú-Bihar Vármegye Önkormányzata Közgyűlése által a 107/2019. (XII. 13.) MÖK határozattal a Hajdú-Bihar Vármegyei Fejlesztési Ügynökség Nonprofit Kft. ügyvezetőjének
megválasztott Korbeák György ügyvezetői megbízása - ezzel együtt határozott idejű munkaszerződése - 2024. december 31. napján lejár.

A Polgári Törvénykönyvről szóló 2013. évi V. törvény (Ptk.) 3:109. § (2) és (4) bekezdései alapján a gazdasági társaság legfőbb szervének feladata a társaság alapvető üzleti és személyi kérdéseiben való döntéshozatal. Egyszemélyes társaságnál a legfőbb szerv hatáskörét az alapító – jelen esetben a vármegyei közgyűlés - gyakorolja. A Ptk. 3:112. § (1) bekezdése értelmében a társaság ügyvezetését a vezető tisztségviselő - a társasággal kötött megállapodása szerint - megbízási jogviszonyban vagy munkaviszonyban láthatja el. Ennek megfelelően a vezető tisztségviselő jogviszonyának létesítésekor a vármegyei közgyűlésnek kell döntenie arról, hogy a vezető tisztségviselői feladatok ellátása milyen jogviszony keretében történjen. Ezzel összefüggésben a vezető tisztségviselő munkabérének, vagy megbízási díjának meghatározása is a közgyűlés hatásköre.

A Hajdú-Bihar Vármegye Önkormányzata kizárólagos tulajdonában álló gazdasági társaságok javadalmazási szabályzatát (Szabályzat) a közgyűlés a 94/2017. (V. 26.) MÖK határozatával fogadta el, melynek III. 3.1. pontja alapján a munkaviszony keretében foglalkoztatott vezető tisztségviselőt megillető költségtérítésre a Munka törvénykönyvéről szóló 2012. évi I. törvény (Mt.) 51. § (2) bekezdésében foglaltakon túl – mely szerint a munkáltató köteles a munkavállalónak azt a költségét megtéríteni, amely a munkaviszony teljesítésével indokoltan merült fel -, a következők irányadók:

* A vezető tisztségviselő jogosult a Társaság tulajdonában lévő mobiltelefon használatára, maximum havi bruttó 15.000 Ft értékhatárig.
* A vezető tisztségviselő jogosult a Társaság tulajdonában álló személygépjármű használatára azzal a kikötéssel, hogy a magáncélú használat költségei a munkavállalót terhelik.

A Szabályzat III. 3.2. pontja értelmében a vezető tisztségviselő a nem vezető munkavállalók számára biztosított mértékben jogosult béren kívüli juttatás igénybevételére.

A Szabályzat IV.2. és IV.3. pontjai értelmében a megbízási jogviszonyban foglalkoztatott vezető tisztségviselőt ugyanolyan juttatások illetik meg, mintha feladatát munkaviszony keretében látná el.

Tájékoztatom a közgyűlést, hogy az ügyvezetői megválasztás vonatkozásában nincs olyan jogszabályi előírás mely pályázati eljárás lefolytatását tenné kötelezővé, ugyanakkor az előterjesztés I. részében bemutatott ügyvezetői tevékenység garancia arra, hogy a társaság a jövőben is hatékonyan tud működni az újraválasztott ügyvezető irányításával.

Az Mt. 211. § (1) bekezdése alapján a vezető állású munkavállaló - jelen esetben az ügyvezető - főszabály szerint további munkavégzésre irányuló jogviszonyt nem létesíthet. Az Mt. 209. § (1) bekezdése azonban biztosítja ezen rendelkezéstől való eltérést, amennyiben a további munkavégzésre irányuló jogviszony létesítése a legfőbb szerv, mint munkáltató engedélyével, a munkaszerződésben rögzített feltételekkel történik.

Fentiekre tekintettel javaslom a közgyűlésnek, hogy alapítói jogkörében eljárva, az ügyvezetői feladatok ellátására - szakmai tapasztalataira tekintettel - Korbeák Györgyöt válassza meg. Az ügyvezetői feladatok ellátása munkaviszony keretében 5 év időtartamra, azaz 2029. december 31. napjáig jönne létre.

Tájékoztatom a közgyűlést, hogy a Felügyelő Bizottságnak az előterjesztésről kialakított véleménye a közgyűlés ülésén kerül ismertetésre.

Kérem a közgyűlést az ügyvezető megválasztására vonatkozó II. határozati javaslat, valamint a változásokkal az alapító okiratot módosító III. határozati javaslat elfogadására.

**I. HATÁROZATI JAVASLAT**

Hajdú-Bihar Vármegye Önkormányzata Közgyűlése a Polgári Törvénykönyvről szóló
2013. évi V. törvény 3:109. § (4) bekezdése, valamint a Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló 4/2023. (IV. 3.) önkormányzati rendelet 18. § (1) bekezdés b) pontja alapján

1./ elfogadja a HBMFÜ Hajdú-Bihar Vármegyei Fejlesztési Ügynökség Nonprofit Kft.
2020-2024. évi szakmai tevékenységéről szóló ügyvezetői beszámolót.

2./ A közgyűlés felkéri elnökét, hogy határozatáról a HBMFÜ Nonprofit Kft. ügyvezetőjét tájékoztassa.

**Végrehajtásért felelős:** Pajna Zoltán, a vármegyei közgyűlés elnöke

**Határidő:** 2024. december 20.

**II. HATÁROZATI JAVASLAT**

Hajdú-Bihar Vármegye Önkormányzata Közgyűlése a Magyarország helyi önkormányzatairól szóló 2011. évi CXXXIX. törvény 42. § 2. pontjában meghatározott hatáskörében eljárva, figyelemmel a Polgári Törvénykönyvről szóló 2013. évi V. törvény 3:109. § (2) és (4) bekezdéseiben, valamint a Munka törvénykönyvéről szóló 2012. évi I. törvény 207. § (2) bekezdésében meghatározottakra

1./ a Hajdú-Bihar Vármegyei Fejlesztési Ügynökség Nonprofit Kft. ügyvezetőjének
2025. január 1. napjától – 2029. december 31. napjáig szóló, határozott időtartamra Korbeák Györgyöt (anyja neve: Bálega Mária, lakcíme: 4002 Debrecen, Moha tanya 1.) választja meg, munkaidejét heti 40 órában állapítja meg.

2./ Az ügyvezetői munkakör ellátása munkaviszony keretében történik, a közgyűlés az ügyvezető havi munkabérét bruttó 990 000 Ft összegben állapítja meg.

3./ Az ügyvezető javadalmazására a Hajdú-Bihar Vármegye Önkormányzata kizárólagos tulajdonában álló gazdasági társaságok javadalmazási szabályzata rendelkezéseit kell alkalmazni.

4./ A közgyűlés engedélyezi az ügyvezető számára további munkavégzésre irányuló jogviszony létesítését, és ennek keretében tudományos, oktatói, lektori, szerkesztői, valamint jogi oltalom alá eső szellemi tevékenység ellátását.

5./ A közgyűlés felkéri elnökét az 1.-4. pontnak megfelelő tartalmú munkaszerződés aláírására, a szükséges intézkedések megtételére.

**Végrehajtásért felelős:** Pajna Zoltán, a vármegyei közgyűlés elnöke

**Határidő:** 2024. december 20.

**III. HATÁROZATI JAVASLAT**

Hajdú-Bihar Vármegye Önkormányzata Közgyűlése a Polgári Törvénykönyvről szóló
2013. évi V. törvény 3:109. § (2) és (4) bekezdéseiben meghatározott hatáskörében eljárva, mint a HBMFÜ Hajdú-Bihar Vármegyei Fejlesztési Ügynökség Nonprofit Korlátolt Felelősségű Társaság (Cg. 09-09-017102) alapítója

1./a társaság alapító okiratának módosítását a következők szerint fogadja el:

**„ALAPÍTÓ OKIRAT MÓDOSÍTÁS**

A HBMFÜ Hajdú-Bihar Vármegyei Fejlesztési Ügynökség Nonprofit Korlátolt Felelősségű Társaság (Cg. 09-09-017102) alapítója a Polgári Törvénykönyvről szóló 2013. évi V. törvény 3:109. § (4) bekezdésében foglaltakra figyelemmel, *a Hajdú-Bihar Vármegye Önkormányzata Közgyűlésének a Hajdú-Bihar Vármegyei Fejlesztési Ügynökség Nonprofit Kft. alapító okiratának módosításáról szóló …./2024. (XII. 13.) határozata* alapján a HBMFÜ Hajdú-Bihar Vármegyei Fejlesztési Ügynökség Nonprofit Korlátolt Felelősségű Társaság alapító okiratát,
**2024. december 13. napjától** a következők szerint módosítja:

Az alapító okirat *8. pont b.) bekezdésének* az ügyvezetői megbízatás időtartamára vonatkozó rendelkezése az alábbiak szerint módosul:

**„Az ügyvezető megválasztása 2025. január 01-től 2029. december 31-ig szól.”**

Az alapító okirat jelen módosítással nem érintett részei változatlanul hatályban maradnak.

Jelen okiratban foglalt módosításokat az Alapító új egységes szerkezetű alapító okiratban is elfogadja.

**Debrecen, 2024. december 13.**

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 **Pajna Zoltán** Hajdú-Bihar Vármegyei Közgyűlés Elnöke

 Alapító képviseletében

**Készítettem és ellenjegyzem:**

**Debrecen, 2024. december 13. napján**

 **Dr. Balogh Ádám**

 **ügyvéd**

KASZ:36056916”

2./ A közgyűlés felkéri elnökét a módosító okirat, az egységes szerkezetű alapító okirat, valamint a cégeljáráshoz szükséges dokumentumok aláírására, a szükséges intézkedések megtételére.

3./ A közgyűlés felkéri a HBMFÜ Nonprofit Kft. ügyvezetőjét, hogy intézkedjen a változás cégjegyzékbe történő bejegyzéséről.

**Végrehajtásért felelős:** Pajna Zoltán, a vármegyei közgyűlés elnöke

Korbeák György, a HBMFÜ Nonprofit Kft. ügyvezetője

**Határidő:** 2024. december 31.

**Az I. határozati javaslat elfogadása egyszerű, a II. és III. határozati javaslatok elfogadása minősített többséget igényel.**

Debrecen, 2024. december 6.

|  |
| --- |
| **Pajna Zoltán** |
| **elnök** |

Az előterjesztés a törvényességi követelményeknek megfelel:

|  |
| --- |
| Dr. Dobi Csaba |
| jegyző |